Зар
Зарът (думата идва от арабската izār през турската zar) е малък многостенен предмет, който позволява случаен избор между определен брой равновероятни възможности. Най-често се използва куб, който дава шест възможни резултата. Основното приложение на зара е при някои занимателни или хазартни игри. Може да се играе само с един зар, нерядко с два, а при някои видове игри и с повече (барбут – с три зара, генерал и ямб – с пет).

Традиционният зар представлява куб, често с леко заоблени ръбове, като на всяка от неговите шест страни има отбелязани различен брой точки, символизиращи числата от едно до шест. Сборът от числата на две срещуположни страни трябва да е седем. Освен шестостенните зарове съществуват и четиристенни, осемстенни, десетстенни, дванадесетстенни, двадесетстенни, тридесетстенни и дори стостенни.

Произходът на съвременните зарове е свързан с древната игра с ашици – дребни кости от глезените на копитни животни (овце, кози, крави, диви животни), които имат четири устойчиви положения върху хоризонтална равнина.

Хазарт 

Думата „хазарт“ има арабска етимология. Произлиза от думата al zahr (ал захр), която значи зарове. От нея е произлязла и английската дума hazard (риск, опасност), чиято първа поява е във времената на Кръстоносните походи, когато рицарите тамплиери се завръщали от Обетованата земя, увлечени в играта със зарове.

Източници 

Потребителски стоки
Игри със зарове
Случайност